C 309/10
4.
HR
Službeni list Europske unije
16.8.2022.
Sažeta definicija zemljopisnog područja Zemljopisno područje proizvodnje banana sa ZOZP-om „Plátano de Canarias” obuhvaća arhipelag Kanarskih otoka i sastoji se od cjelokupnog poljoprivrednog zemljišta na nadmorskoj visini manjoj od 500 metara.
5.
Povezanost sa zemljopisnim područjem
a)
Posebnost zemljopisnog područja: Arhipelag Kanarskih otoka smješten je nedaleko od sjeverozapadne obale Afrike, između 27o 37' i 29o 25' sjeverne geografske širine.
Ta lokacija, u kombinaciji s vjetrovima pasatima i hladnom kanarskom strujom, rezultira klimom koja se klasificira kao vlažna suptropska, s blagim temperaturama i malom količinom padalina.
Prosječne temperature prilično su ujednačene tijekom cijele godine.
Na obali prosječna temperatura iznosi oko 20 oC, ali na višim nadmorskim visinama temperature su znatno niže, a promjene temperature tijekom dana veće.
Blage temperature i vlažni vjetrovi koji pušu nad otocima presudan su čimbenik u sporom razvoju biljke i duljem vremenu dozrijevanja te znatno utječu na razlikovna obilježja banana „Plátano de Canarias”.
b)
Posebnost proizvoda: Banane sa ZOZP-om „Plátano de Canarias” duguljastog su oblika, izraženo zakrivljene, najmanje duljine od 14 cm, najmanje debljine od 27 mm, intenzivnog, slatkog okusa, sa smeđim pjegama na kori.
Te su pjege razlikovno obilježje i glavna karakteristika po kojoj potrošači prepoznaju banane „Plátano de Canarias”.
Pjege na kori zapravo uzrokuje aktivnost određenih specifičnih enzima, posebno polifenol-oksidaze i peroksidaze.
U studiji kojom je potkrijepljen zahtjev za ZOZP „Plátano de Canarias” podaci o tim parametrima za banane „Plátano de Canarias” uspoređeni su s onima za banane koje se uzgajaju drugdje te je jasno utvrđeno da su vrijednosti za aktivnost peroksidaze i polifenol-oksidaze mnogo veće kod banana „Plátano de Canarias” nego kod ostalih.
Upravo zbog toga banane „Plátano de Canarias” imaju mnogo više pjega od ostalih banana – u tolikoj mjeri da su one postale razlikovno obilježje.
U istoj studiji ispitana je i specifičnost tog proizvoda s nutricionističkog stajališta i sveobuhvatna analiza hranjivih tvari u bananama „Plátano de Canarias” i bananama koje se uzgajaju u drugim dijelovima svijeta pokazala je da postoje znatne razlike: banane „Plátano de Canarias” sadržavaju manje škroba i više topivih šećera, zbog čega su slađe.
Sadržavaju i više kalija i fosfora te manje natrija i kalcija od banana uzgojenih na drugim mjestima.
Te važne razlike potvrđuju činjenicu da su banane „Plátano de Canarias” drukčiji proizvod od banana koje se uzgajaju u drugim dijelovima svijeta (Forster i dr., 2002.).
c)
Uzročna povezanost zemljopisnog područja i kvalitete, ugleda i reputacije naziva „Plátano de Canarias”: Zahtjev za registraciju banana „Plátano de Canarias” kao zaštićene oznake zemljopisnog podrijetla temelji se na kvaliteti, ugledu i reputaciji tog naziva.
Ipak, tipična banana „Plátano de Canarias” rezultat je kombinacije povijesnih, prirodnih i ljudskih čimbenika.
Arhipelag Kanarskih otoka smješten je nedaleko od sjeverozapadne obale Afrike, između 27o 37' i 29o 25' sjeverne geografske širine.
Ta lokacija ima odlučujući utjecaj na značajke klime, koja je klasificirana kao vlažna suptropska, s blagim temperaturama i malom količinom padalina.
Položaj Kanarskih otoka u Atlantskom oceanu, u središtu suptropskog pojasa i zapadno od afričkog kontinenta, daje im posebne klimatske značajke.
Klima područja na kojem se arhipelag nalazi posljedica je interakcije dvaju skupova čimbenika koji djeluju neovisno jedan o drugome.
S jedne strane, tu su suptropska atmosferska kretanja, a s druge činjenica da većina otokâ ima strm reljef, okružuje ih hladna oceanska struja i u blizini su kontinentalne kopnene mase.